作者:羊士諤
標題:郡中玩月，寄江南李少尹虞部孟員外三首
內容:月滿自高丘，江通無狹流。軒窗開到曉，風物坐含秋。鵲警銀河斷，蛩悲翠幕幽。清光望不極，耿耿下西樓。桂華臨洛浦，如挹李膺仙。茲夕披雲望，還吟擲地篇。鳳池分直夜，牛渚泛舟年。會是風流賞，惟君內史賢。圓景曠佳賓，徘徊夜漏頻。金波徒泛酒，瑤瑟已生塵。露白移長簟，風清掛幅巾。西園舊才子，想見洛陽人。